Udgifterne til folkeskolen i Brønderslev Kommune løb løbsk sidste år. Kommunen brugte 5,8 millioner kroner for meget på lærerlønninger i forhold til budgettet. Formanden for Børne-og Ungdomsudvalget, Jens Arne Hedegaard (V), ærgrer sig over overskridelsen. - Normalt er folkeskolen et styrbart område, og der har ikke været alarmklokker, der har ringet med advarsler om overforbrug i denne størrelsesorden, siger Jens Arne Hedegaard. Ud over de 5,8 millioner kroner på lærerlønningerne er der også et overforbrug på 3,1 millioner kroner ude på de enkelte skoler. - Jeg håber meget på, at udvalget får sagen på til behandling i april, og derefter må vi så se, hvilke konsekvenser det får for folkeskolerne. Det er en utrolig kedelig sag for et ellers meget velfungerende skolevæsen. Men nu må vi have nogen løsninger og så sikre os, at det ikke sker frem over, slutter udvalgsformanden.

Opsummering:
I 2008 havde Brønderslev et overforbrug på 5,8 mio. kr. i lærerlønninger.